চার-পাঁচ মাস নিরুপদ্রবে কেটে যাবার পর হঠাৎ এক সমস্যার উদয় হয় । আপাতদৃষ্টিতে সেটা গুরুতর না হলেও প্রমিলাদেবী জানতে পেয়ে বেশ ভয় পেয়ে যান । ওদের বাড়ি থেকে বাস রাস্তা মোটামুটি ১০ মিনিটের হাঁটা পথ । মাঝে একটা বস্তি পড়ে । বস্তির পাশে একটা চায়ের দোকান আছে । রাখী কলেজে যাবার জন্য ঐ রাস্তা দিয়ে গিয়ে বাস ধরে । সম্প্রতি ঐ চায়ের দোকানে একজন লোককে সে রোজ লক্ষ্য করে । লোকটি নিস্পলক দৃষ্টিতে তার দিকে তাকিয়ে থাকে । যদিও লোকটি তাকে কোনো ইশারা করে না বা পিছু নেয় না – তবু ব্যাপারটা তাকে অস্বস্তির মধ্যে ফেলে দেয় । ক্রমে সেটা বিরক্তির পর্যায়ে চলে যায় । একদিন সে তার মাকে ঘটনাটা জানায় । সুন্দরী যুবতী মেয়ে, নতুন জায়গা, বস্তির কাছে একরম হচ্ছে – সব মিলে প্রমিলাদেবী ভয় পান । সৃজনবাবুকে জানালে তিনি ব্যাপারটা হেসে উড়িয়ে দেন । তার মতে মেয়ে সুন্দরী হলে ছেলেরা তো তাকাবেই । প্রমিলাদেবী শান্তি পান না । মেয়েকে সাবধানে যাতায়াত করতে বলেন । বাড়ির কাজের মাসীর কাছে তিনি এক ভয়ানক খবর পান । লোকটি এক জেল ফেরত আসামী । তিনজনকে খুন করে জেলে গিয়েছিল । কিছুদিন আগে ছাড়া পেয়েছে । বস্তির কাছেই একটা বাড়িতে থাকে । এই ঘটনা জানার পর থেকে রাখী রাস্তায় চলাফেরার সময় সজাগ থাকে । সময়ের সাথে সাথে ব্যাপারটা সহ্য হয়ে যায় । রাখীর আত্মবিশ্বাসও ধীরে ধীরে বাড়ে । লোকটি আর সেইরকমভাবে তাকিয়ে থাকে না । তবে সে যে রাখীকে লক্ষ্য করে এটা রাখী বুঝতে পারে ।